Virallinen lehti nro C 310 , 09/10/1998 s. 0014



KIRJALLINEN KYSYMYS E-4219/97 komissiolle esittäjä(t): Stéphane Buffetaut (I-EDN) (21. tammikuuta 1998) Aihe: Ranskan epäonnistuminen keskinäisistä yhtiöistä annetun säännöstön (code de la mutualité) alaisia yhtiöitä koskevien kolmansien vakuutusdirektiivien voimaansaattamisessa Ranskan hallitus ei ole vieläkään saattanut voimaan keskinäisistä yhtiöistä annetun säännöstön alaisia yhtiöitä koskevia kolmansia direktiivejä 92/49/ETY ((EYVL L 228, 11.8.1992, s. 1. )) (muut kuin henkivakuutukset) ja 92/96/ETY ((EYVL L 360, 9.12.1992, s. 1. )) (henkivakuutukset), jotka astuivat voimaan 1. heinäkuuta 1994. Näitä sopimuksia valvovana viranomaisena Euroopan komissio käynnisti menettelyn Ranskan hallitusta vastaan. Ranskan viranomaisille lähetettiin asiasta perusteltu lausunto 5. maaliskuuta 1997. Nyt on todettu, että Ranskan viranomaiset eivät ole vieläkään toteuttaneet minkäänlaisia toimenpiteitä määräysten voimaansaattamiseksi, ja kilpailun vääristymien vaikutukset ovat korostuneet entisestään. Niin sanotut '45' keskinäistä yhtiötä saavat edelleen verotuksellisia etuja: niiden ei tarvitse maksaa 7 %:n veroa sairausvakuutuksiin ja vakavaraisuuteen liittyvistä sopimuksista eikä niiden tarvitse noudattaa maksukykyyn liittyviä sääntöjä muiden markkinoiden toimijoiden tavoin (vakuutustoimintaa ja sosiaalipalveluja ei erotella, maksukykymarginaalia ei voida soveltaa). Tämä erityiskohtelu antaa keskinäisille yhtiöille selkeän kilpailuedun, erityisesti sairausvakuutusmarkkinoilla, joissa yhtiöiden markkinaosuus on noussut vakuutuksenottajien ja sosiaalipalvelujen osuuksia nopeammin (+ 0,7 % vastaan + 0,5 % vuosien 1990 ja 1996 välillä). Mitä toimenpiteitä komissio aikoo toteuttaa lopettaakseen tämän kilpailun jatkuvan vääristymisen Ranskan markkinoilla maan epäonnistuttua yhteisön direktiivien voimaansaattamisessa? Aikooko komissio saattaa asian yhteisön tuomioistuimen käsiteltäväksi? Komission jäsenen Mario Montin komission puolesta antama vastaus (30. maaliskuuta 1998) Komissio vahvistaa, että Ranskaa vastaan on nostettu velvollisuuksien täyttämättä jättämistä koskeva kanne EY:n perustamissopimuksen 169 artiklan nojalla. Tässä yhteydessä komissio on antanut asiasta lausunnon perusteluineen, jossa todetaan, että keskinäisten yhtiöiden sisällyttäminen muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 73/239/ETY ja 88/357/ETY muuttamisesta (kolmas vahinkovakuutusdirektiivi) 18 päivänä kesäkuuta 1992 annetun direktiivin ja henkivakuutuksen ensivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 79/267/ETY ja 90/619/ETY muuttamisesta (kolmas henkivakuutusdirektiivi) 10 päivänä marraskuuta 1992 annetun direktiivin soveltamisalaan merkitsee kyseisten säädösten säännösten täydellistä täytäntöönpanoa asianomaisten yhtiöiden osalta 1. päivästä heinäkuuta 1994 alkaen. Säännösten voimaansaattamisesta seuraa vakuutusteknisen vastuuvelan muodostamiseen, tämän vastuuvelan kattamiseen yhtä suurilla ja toisiaan vastaavilla varoilla ja niiden kaikkea liiketoimintaa koskevan solvenssimarginaalin koostumiseen liittyvien säännösten soveltaminen. Lisäksi komissio on muun kirjeenvaihdon yhteydessä ilmoittanut Ranskan viranomaisille, että kansallisen lainsäädännön täydellistä mukauttamista kolmansiin direktiiveihin odotettaessa näiden direktiivien vastaisia kansallisia säädöksiä olisi ranskalaisten viranomaisten toimesta syrjäytettävä siten, että keskinäiset yhtiöt eivät enää keskinäisistä yhtiöistä annetun säännöstön (code de la mutualité) nojalla hyötyisi suotuisammasta järjestelmästä kuin muut vakuutusyhtiöt. Vakuutuksia koskevien kolmansien direktiivien saattaminen osaksi kansallista lainsäädäntöä on yhä edelleen kesken. Komissio tutkii lisäksi parhaillaan, muodostaako sairausvakuutussopimusten 7 %:n verovapautus niin sanottujen ¨45¨ keskinäisen yhtiön saaman valtionavun.